Шәдке авылы имамы һәлак булган авариянең сәбәбе нидә?

	Фәрит хәзрәт Шәйхиев күрше авылга барырга дип юлга чыга. Әмма исән килеш әйләнеп кайта алмый. Ике авыл арасында юл һәлакәтенә очрап, гомере өзелә.	 – Без биш бала үстек. Ике абыем, ике апам бар. Өчесе туган авылыбызда яши, бер апам – күрше авылда, мин исә – Казанда, – дип сөйли хәзрәтнең сеңлесе Рәфинә. – Фәрит абыем бик тә итагатьле, кешелекле иде. Әниебез сүзен тыңлап, армиядән соң муллалыкка укыды. Аннары, авылбызга кайтып, имам булды. Халык яратты аны. Үзе дә бер кешегә “юк” дип әйтә белмәде, киңәшләре белән ярдәм итәргә, туры юл күрсәтергә тырышты. Өч ел элек хаҗга барып кайткан иде. Фәрит хәзрәт тәрәзә наличниклары ясау белән шөгыльләнә. Фаҗига буласы көнне, районга барып, калайлар алып кайткан. Аннары күршедәге Нырсы авылы кибетенә юл тота. Бу аның соңгы сәфәре була. Нырсы авылына борылган юлда фаҗигагә юлыга. Машинасы юл читенә төшеп китеп, өч тапкыр әйләнә. Хәзрәтне Саба хастаханәсенә алып китәләр. Тик ул юлда җан бирә. Әлегә ни булганын төгәл әйтүче юк. Кан басымы төшеп, рульне тота алмаган, дигән фараз да бар. 
	Гөлгенә ШИҺАПОВА	
Ватаным Татарстан

	№ --- | 22.01.2020	


